་དང་ཁང་པ་ཐོ་རི་བ་ཀློ་མོན་གྱི་མི་འགའ་རྒྱུ་བའི་ས་ཞིག་ཏུ། རྡོ་རྫའི་རྒྱུའི་བྲག་ལ་སྲོག་ཆགས་ཀྱི་གཟུགས་ཀྱི་རང་བྱོན་ཞིག་འདུག་པར། རང་གི་བསམ་པར་ཁྱིའི་གཟུགས་ཡིན་ནམ། བྱི་བའི་གཟུགས་བརྙན་ཡིན་ནམ། བྱི་ལའི་གཟུགས་
བརྙན་ཡིན་ནམ། ཅི་རང་ཡིན་པ་ནམ་སྙམ་ལེགས་པར་བལྟས་པས། གླང་པོ་ཆེའི་རང་བྱོན་ཤིན་ཏུ་གསལ་བ་གཉིས་དཀྱུས་སུ་ཞགས་བརྒྱངས་བཞི་ཙམ་རེ་ཡོད་པ། གཉིས་ཀ་རྒལ་ཚིགས་གཞུང་བརྒྱུད་སྣ་
དང་མཇུག་རྩེའི་བར་སྒང་བརྒྱུད་དེ་མ་གཏོགས་པ། གཞན་ལུས་བྱིངས་ཡོངས་རྫོགས་རྡོ་རྫ་བཟོ་ནས་ཟད་ཚར་བ་ཞིག་འདུག་པར། ང་རང་གི་བསམ་ཡུལ་དུ་འདི་མ་བརྐོ་བར་བཞག་ན་སྦས་ཡུལ་ས་ཡི་བཅུད་
ལ་ཕན་འདོགས་ཁ་ཡང་བརྐོ་ཚར་འདུག། ད་དུང་སྒང་བརྒྱུད་འདི་མ་བརྐོ་བར་བཞག་ན་ས་ཡི་བཅུད་ལ་ཕན་ཡོངས་བསམ་པ་ཤར། དེ་ནས་ཕྱོགས་གཞན་ཞིག་ཏུ་ཕྱིན་པས། མ་ཎི་གདང་རྡོ་རྫ་ལ་རང་གྲུབ་
བཟོས་བརྐོས་པ་དང་། མ་ཎི་རྡོ་འབུམ་མང་པོ་ཞིག་གི་ཁྲོད་དུ། བུད་མེད་མང་པོས་མ་ཎི་བརྐོ་ཞིང་འདུག། ང་རང་གི་ཟླ་བོ་ཡིན་སྙམ་པའི་གྲྭ་བཙུན་འགའ་མ་ཎི་བརྐོ་འདུག་པར། གཅིག་ལ་སྣེ་བཏགས་
ཙམ་བརྐོས། ཡང་དེ་བརྐོ་འཕྲོ་བཞག་ནས་གཅིག་ལ་བཏགས་ཙམ་བརྐོས། དེ་བཞིན་མང་དུ་བྱེད་འདུག་པར། བུ་མོ་ཞིག་ན་རེ། དེ་འདྲ་བྱེད་ན་བརྐོ་ཚར་བའི་དུས་ཡང་མི་ཡོང་ཞིང་། ནོར་ཉན་པ་ཡང་གཅིག་ཀྱང་མི་ཡོང་། འདི་བཞིན་དུ་བྱེད་ནས་སྔོན་དུ་གཅིག་པུ་འདི་ཧུར་ཕྱུང་ནས་ཡེངས་མེད་བརྐོས། དེ་བརྐོ་ཚར་བ་དང་རིམ་པ་བཞིན་དེ་ཀ་བྱས་ནས་བརྐོ་ན་ཟིན་ཡང་
མགྱོགས་ལ། སྤུས་ཡང་དག་པ་ཡོང་བས་ལྟོས་ཤིག་ཟེར་ནས། མོ་རང་ཡིག་དྲུག་གཅིག་ཕུར་ཚུགས་སུ་བརྐོས་ནས་སྐད་ཅིག་ལ་ཚར་བ་བྱེད་ཅིང་ཡུད་ཙམ་གཅིག་ལ་མ་ཎི་ཚར་བརྒྱ་ལྷག་ཐོན་སོང་བ་ཞིག་
རྨིས༑ ཡང་ཚེས་བཅུ་བཞི་བཅོ་ལྔ་རྣམས་ཀྱི་རྨི་ལམ་དུ་སྔར་གྱི་གླང་པོ་ཆེ་ཚལ་བུ་ལུས་པའི་ཕུག་དེའི་ནང་སྦས་ཡུལ་གྱི་ས་བཅུད་ཉམས་པ་གསོ་བའི་བུམ་གཏེར་སྦ་རྒྱུ་ཡིན་བྱས་ནས་བུམ་པ་ཆེན་པོའི་ནང་དུ་
ནོར་བུ་དང་རིན་པོ་ཆེ་སྣ་ཚོགས་སོགས་བཅུག་ནས་སྦ་བའི་གྲབས་བྱེད་པ་སོགས་མང་དུ་རྨིས། ༈ཤིང་སྟག་ཟླ་བ་དགུ་པའི་གནམ་གང་ནུབ་རྨི་ལམ་དུ། སྐུ་ཞབས་པདྨ་འགྲོ་མགོན་རྡོ་རྗེ་དང་མཇལ་བར་སྐུ་
ཞབས་ཉིད་དགྱེས་ཉམས་བསམ་གྱིས་མི་ཁྱབ་པ་མཛད་ཅིང་མཇལ་དར་ཡིན་གསུངས་ལྕགས་ཀྱི་ལྡེ་མིག་ཤིན་ཏུ་ཆེ་བ་ཞིག་གནང་བྱུང་བར་ང་ཡང་སྐུ་ཞབས་ཀྱི་ཕྱག་ཏུ་ཡི་དམ་དགོངས་འདུས་ཀྱི་པོ་ཏི་ཚང་མ་
ཡིན་གསུངས་པོ་ཏི་མང་པོ་རང་ཞིག་འདུག་པར། དབུ་དེ་ལ་བྱིན་རླབས་ཞིག་ཞུས་བསམ་བྱིན་རླབས་ཞུས། ཞལ་འབྱེད་པའི་པོ་ཏི་གསུམ་པ་དེ་ཡིན་འདུག་པ་རྨིས། ཡང་དེ་མུར་དམ་སེལ་ཅན་གྱི་སློབ་མ་བསམ་གཏན་ཆོས་དབང་གིས་བྱ་བ་ཆོ་མ་བཀྲོལ་སྣ་ཚོགས་ཞིག་བྱེད་འདུག་པ་རྨིས། ཡང་ཤིང་སྟག་ལོ་ཟླ་བ་བཅུ་གཉིས་པའི་ཚེས་ལྔ་ཉིན་བཙན་ཕྱུག་རི་ཁྲོད་དུ་རང་གི་ཁང་ཆུང་ཐོན་རྒྱུའི་ཚེས་བཞིའི་ཐོ་རང་
ཁར་བྲག་གསུམ་གྱི་དུ་མ་ཡང་འདྲ་ལ་མཚོ་འཇུག་ཡང་འདྲ་ལ་སྤུ་བོ་ཆུ་མདོ་ཡང་འདྲ་བ་ཞིག་ཏུ་བྲག་གསུམ་པ་འདྲ་བ་མང་པོ་ཞིག་དང་། དུ་མ་སྒམ་པོ་བཀྲ་ཤིས་ཀྱི་བུ་ཆེ་བ་སོགས་མི་མང་པོ་ཞིག་གིས་རྒྱ་
དམག་ཡོང་འདུག་ཟེར་ཤིན་ཏུ་བྲེལ་བ་བྱེད་ཅིང་ཡར་བྲོས་མར་བྲོས་བྱེད་འདུགཔདྨ་དར་རྒྱས་འདྲ་བ་ཞིག་གིས་ད་བྲོས་པས་མི་ཐར་ཅི་བྱེད་ན་བྱེད་ཟེར་འདུག་འཕྲོར་རྒྱ་མིས་ཁྲིད་འགྲོ་བ་རེད་ཟེར། དེ་མ་ཐག་རྒྱ་
དམག་བསམ་གྱིས་མི་ཁྱབ་ཞིག་འདུག་པར། ང་རང་གི་བསམ་པར་རྒྱ་མི་དང་ཉེ་ན་ལེགས་རྒྱུ་མེད་ཡུལ་གཞན་དུ་བྱོལ་འགྲོ་དགོས་བསམ་མུར། རྒྱ་ཨཾ་བན་རེད་ཟེར་བ་ཞིག་དང་ལྷན་དུ། སྐུ་ཞབས་རིན་པོ་ཆེ་
དང་སྡེ་བ་ཉི་མ་རྒྱལ་པོ་གཉིས་ཀྱང་ཆིབས་པ་རེ་ཆིབས་ནས་ཐུགས་སྤྲོ་མདོག་ཁ་པོ་མཛད་ནས་ཕེབས་ཤིང་སྐུ་ཞབས་རིན་པོ་ཆེས་རྒྱ་ཨཾ་བན་དེ་ལ་འདི་སྦས་ཡུལ་ཕྱི་ནང་གི་རྒྱལ་པོ་ཉི་མ་རྒྱལ་པོ་ཡིན་གསུངས་ཆེ་
བརྗོད་འགའ་མཛད་འདུག་པར་རང་གི་བསམ་པར་རྒྱ་འདི་ཚོས་ཅི་བྱེད་མི་ཤེས་པའི་ཞལ་སངས་དྲགས་སོང་སྙམ་པ་བྱུང་། ཡང་ངེད་ཀྱི་སྐུ་ཞབས་དང་སྡེ་པ་ལ་ནང་བཅར་གྱིས་རྒྱ་འདི་གཡོ་ཆེ་བས་འདི་ཚོ་དང་ལྷན་དུ་ཕེབས་མི་དགོས་པར་བྱོལ་ཐབས་ཞིག་གནང་དགོས་ཞུས་དགོས་བསམས་ཤིང་ཞུས་མ་ཞུས་ཧ་ཅང་གསལ་བ་མ་དྲན། ང་རང་གི་བ་མེན་ཨང་རུའི་ནང་གི་ཆང་དེ་རྒྱ་
ཨཾ་བན་གྱིས་ཧུབ་གང་འཐུང་ཤོར་བ་རྨིས། ༈ཤིང་སྟག་ཟླ་བ་བཅུ་པའི་ཚེས་བཅུ་དགུའི་ནམ་ལངས་ཁར་རྨི་ལམ་དུ། བཙུན་མ་ལོ་སུམ་ཅུ་ལོན་པ་ཙམ་ཞིག་གིས་ལག་ན་དཔེ་ཆ་མི་ཁུར་གཉིས་ཙམ་ཞིག་
ཡོང་ཚད་ཞིག་འདུག་པར། བཙུན་མ་དེས་འདི་ཚོ་བླ་མ་དགོངས་པ་འདུས་པའི་སྐོར་ཡིན། ང་ཡང་ཆུང་ཆུང་ལོ་དྲུག་བདུན་ལོན་སྐབས་བག་མར་ཕྱིན་པས་ལོ་དགུ་ནས་ཁྱོ་དེ་ཡང་ཤི། ང་རང་ཆོས་བྱེད་པའི་བླ་
མའི་ཞལ་ནས་བླ་མ་དགོངས་པ་འདུས་པའི་སྒྲུབ་སྐོར་གྱི་ལུང་བསྟན་ནང་ནས་སྡེ་པ་འདི་འདྲ་ཞིག་གི་བུ་མོ་འདི་འདྲ་ཞིག་ཡོད་གསུངས་པ་དེ་ཁྱོད་ཡིན་པས་བླ་མ་དགོངས་པ་འདུས་པའི་ཆོས་འཛིན་སྐྱོང་སྤེལ་
བའི་བྱེད་པོ་ཁྱོད་ལུང་བསྟན་པ་ཡིན་གསུངས་ནས་ང་ལ་གཏད་པ་ཡིན་ཟེར། ང་རང་པོ་ཏི་དེ་ནས་བལྟས་པས་ལུང་དེ་བཞིན་འདུག་པར་དད་པ་སྙིང་ནས་སྐྱེས་ནས་ཕྱག་འཚལ་ཕྱག་དབང་ཞུས། བདག་ལ་བླ་
མ་དགོངས་པ་འདུས་པའི་སྨིན་གྲོལ་གྱི་གདམས་པ་མ་བུ་ཆ་ལག་བཅས་གནང་བར་མཁྱེན་ཞུས་པས་ཁྱོད་རང་ལ་ཆོས་འདི་སྐལ་བ་ཡོད་པས་ལེགས་པར་བསྟན་ནོ་གསུངས། དབང་གི་སྟ་གོན་མཛད་འདུག་པ་རྨིས་མུར། བྲག་གི་སྐེད་པར་བང་རིམ་ངོས་མཉམ་པ་ཞགས་བརྒྱངས་བཞིའི་ཚད་ཙམ་པ་ཞིག་ལ་ཁང་པ་མེས་ཚིག་ཤུལ་སོལ་བ་ནག་འབྱམ་མེ་འདུག་པར། བུད་མེད་མང་པོས་འདི་ལྷ་ཁང་ཡིན་འདུག་སྟེ་ས་
དམིགས་ནོར་ནས་མེས་བསྲེག་པ་རེད་ཟེར། ཡང་མར་དོན་ནས་བྲག་དེ་ལ་ཆོས་བསྐོར་བྱས་ནས་རྩེར་ཕྱིན་པས། དེར་དར་པོ་ཆེ་ཞིག་གི་རྩར་བུད་མེད་མང་པོ་འདུག། འོག་དེ་ནས་བུད་མེད་མང་པོས། རྩ་
གསུམ་གླིང་པའི་ལྷ་ཁང་སྔོན་མ་ས་དམིགས་ནོར་ནས་མེ་བསྲེགས་ནས། ད་ལྟ་ལྷ་ཁང་ནང་འདིར་འདེབས་ནས་རྩ་གསུམ་གླིང་པའི་གཏེར་དཔེ་ཤོག་སེར་དང་བྱིན་རླབས་ཀྱི་རྟེན་གང་ཡོད་འདིར་ཡོད་ཟེར་གྲག།
ཡང་བུད་མེད་གཅིག་གིས་ལྷ་བྲག་ཕུག་འདི་ནང་ཡར་བུ་ག་ཟང་ཐལ་གཅིག་འདུག་ཟེར་གྲག། ཡང་བུད་མེད་གཅིག་གི་ད་དུང་བུ་ག་ཟང་ཐལ་གཞན་ཞིག་འདུག་ཟེར་གྲགས། ཡང་བུད་མེད་གཅིག་གི་ད་དུང་
ཡང་བུ་ག་ཟང་ཐལ་གཞན་གཅིག་འདུག་ཟེར་གྲགས། ང་རང་གི་བསམ་པར་ཁོང་ཚོས་མ་ཤེས་པ་ཡིན། བྲག་འདི་རྡོ་རྗེ་ཕག་མོའི་སྐུ་ཡིན་པར་འདུག། བུ་ག་གསུམ་རྩ་དབུ་རྐྱང་རོ་གསུམ་ཡིན་པར་འདུག།
གནས་ཁྱད་པར་འཕགས་པ་ཞིག་ཡིན་པ་འདུག་བསམ། རྩེ་དེར་ནོར་བུ་བསམ་འགྲུབ་ཕ་བུ་གསུམ་དང་ཨ་ནེ་ཡེ་ཤེས་དཔལ་སྒྲོན་དང་ཆོས་འཛིན་བཅས་འདུག། ཚེ་རིང་གིས་མེ་ཏོག་རྒྱ་མོན་འགའ་བཙུགས་ཤིང་འདུག། དེ་ནང་དུ་བལྟ་རུ་འགྲོའོ་སྙམ་བྲག་གི་གསེབ་ཀྱི་ལམ་ཞིག་ནས་མར་ཡོང་བས་སྔར་གྱི་ལྷ་ཁང་བསྲེག་ཤུལ་དེར་སླེབས། དེ་ནས་བྲག་དེའི་ནང་བྲག་ཕུག་ཤིན་ཏུ་
མཐོ་ཞིང་ཡངས་པ་སྟེང་ཐོག་སྤང་མོ་དཀར་དམར་གྱི་ཐོག་རྡོ་རྗེ་དང་གཡུང་དྲུང་དང་པདྨ་དང་ནོར་བུ་ཆ་བདུན་གྱི་རི་མོའི་མཐར་རེ་ཁ་བདུན་གྱིས་བསྐོར་བ། འོག་སྤང་ལེབས་འཇམ་ཞིང་ཁོད་སྙོམས་པ་
བསྒྲིགས་པའི་ནང་དུ་ཕྱིན་པས། དེ་ཡི་ནང་དུ་དཔེ་ཆ་ཆེ་ཆུང་དཔག་ཏུ་མེད་པ་ཞིག་འདུག་པར་བལྟས་པས། ཆོས་སྤྱོད་དབུ་མཚན་ཁེར་རྐྱང་པར་འདེབས་པ་པོ་ཏི་ཤིན་ཏུ་ཆེ་བ་གཅིག་དང་། མི་ལའི་རྣམ་
མགུར་པར་ཤིན་ཏུ་གསལ་བ་གཅིགཔོ་ཏི་ཤིན་ཏུ་ཆེ་བ་མི་ཡི་ཐེག་མ་ཐེག་གི་ཚད་ཙམ་ཡི་གེ་ཤིན་ཏུ་ཞིབ་པ་ཤོག་ལྡེབ་རེ་ལ་ཡིག་ཕྲེང་བརྒྱ་ཙམ་རེ་ཡོད་པ་ཞིག་གི་དབུ་མཚན་ལ་བདེ་གཤེགས་འདུས་པ་རྩ་བའིརྒྱུད་
བཞུགས་སོ། ། ཞེས་ཡོད་པ་གཅིག་དང་། ཡང་པོ་སྟི་དེ་ཙམ་མཚལ་བྲིས་མ་ཞིག་གི་དབུ་མཚན་དུ་བཅོམ་ལྡན་འདས་དཔལ་རྟ་མཆོག་རོལ་པའི་རྒྱུད་ཕྱི་མ་བཞུགས་སོ་ཞེས་བྱ་བ་གཅིག། གཞན་ཡང་པོ་
ཏི་བསམ་གྱིས་མི་ཁྱབ་པ་འདུག། དེར་བུད་མེད་རྒན་གཞོན་མང་པོ་འདུག་པ་དེ་རྣམས་ན་རེ། འདི་རྣམས་རྩ་གསུམ་གླིང་པའི་དཔེ་ཆ་རེད། བསམ་གཏན་ཆོས་དབང་སྔ་མ་འདིར་ཡོང་ཡང་ཆོས་རྣམས་ལ་བལྟ་ནུས་མ་སོང་། སྐྱལ་པ་འདི་འདིར་བཞག་པ་རེད་ཟེར་རྟོལ་ལྤགས་ཀྱི་སྐྱལ་པ་དུ་བ་རལ་པ་ཆགས་པ་ཁེངས་པར་བརྒྱངས་པ་ཞིག་འདུག། ཕུག་དེ་ན་སྨྱུག་མའི་ཌཱ་མ་རུ་ཆེན་པོ་གཡོགས་མེད་གཉིས་བཀལ་
འདུག་པ་བཀྲོལ་བའི་སྐད་ཤིན་ཏུ་ལེགས་པ་འདུག་ཡང་ཕ་ཚད་ཞིག་ན་བསེ་སྒམ་ཆེན་པོ་འདོམ་གསུམ་ཙམ་ཡོད་པ་ཞིག་གི་སྟེང་ན་ཡང་སྨྱུག་མའི་ཌཱ་མ་རུ་གཡོགས་ལེགས་པ་ཞིག་འདུག་པ་བཀྲོལ་བས་སྐད་
བཟང་བ་འདུག། དེ་ཡི་མར་ཙམ་ལ་ཌཱ་མ་རུ་རྒྱན་དང་ཅོད་པན་ཤིན་ཏུ་འཆོར་བ་ཞིག་འདུག་པར་བཀྲོལ་བས། སྤོ་བོད་ཀློ་མོན་སོགས་མི་མང་པོའི་ཉན་ཞིང་འདུག་པར་དང་པོར་སྐད་བཟང་ཞིང་མཐར་ཁོག་ཁོག་
ཟེར་བ་ལས་མ་བྱུང་། ཌཱ་མ་རུ་གཡོགས་མེད་གཉིས་ལ་ཤོག་བསྒྲིལ་མང་པོ་བཅིངས་འདུག་པར། བུད་མེད་རྣམས་ན་རེ། རྩ་གསུམ་གླིང་པའི་གཏེར་དཔེ་རེད་ཁྱོད་རང་མ་ཡོང་བར་སྒྲུབ་པ་མགོན་པོས་བལྟ་
མི་ནུས་པ་ཡིན་ཟེར། ཡང་དེར་དཔེ་ཆ་པར་མ་པར་ཤིན་ཏུ་གསལ་བ་གྲས་གཙང་མ་པོ་ཏི་བཞི་ལྔ་ཙམ་གླེགས་ཤིང་མེད་པར་བརྩིགས་པ་སོགས་ཤིན་ཏུ་མང་བ་འདུག་པར། བུད་མེད་རྣམས་ན་རེ། རྩ་གསུམ་
གླིང་པས་གཙུག་ལག་ཁང་འདིའི་དཀོན་གཉེར་སྒྲུབ་པ་མགོན་པོ་བཞག་པ་རེད། སྒྲུབ་མགོན་པོ་དེ་ད་ལྟ་གནས་རྩེ་ལ་སོང་། སྒྲུབ་པ་མགོན་པོ་མར་འཁོར་ན་འདི་རྣམས་ཐམས་ཅད་ཁྱེད་རང་ལ་གཏད་རྒྱུ་རེད་ཟེར་བྱུང་བར། དཔེ་ཆ་ཡག་པོ་འདི་ཚོ་ཐམས་ཅད་ང་ལ་སྦྱིན་ན་དགའ་བ་ལ་བསམ་པ་བྱུང་རྗེས་གཉིད་སད་དོ། ། ༈ཤིང་སྟག་ཟླ་བ་བཅུ་པའི་ཉི་ཤུ་ལྔ་ཡི་ནུབ་རྨི་ལམ་དུུ།
རྒྱ་གར་གྱི་བླ་མ་གུ་རུ་ཡིན་ཟེར་བ་བཞིས་བརྡ་སྣ་ཚོགས་ཞིག་བསྟན་རྗེས། སླར་བཙན་ཕྱུག་རི་ཁྲོད་འདི་ཀ་རང་དུ་ཡིན་པ་འདྲ་ཞིག་ཏུ། སྔ་མའི་བླ་མ་གུ་རུ་ཡིན་ཟེར་བ་ཞིག་གིས། ཕ་ཕྱོགས་ཀྱི་བྲག་གི་ས་
དགྲའི་རྐྱེན་གྱིས་མེ་དགྲ་འབྱུང་བ་ཡིན་ཅིང་། ད་དུང་ཡང་མེ་དགྲ་ཡོང་བའི་མེ་བསྲུང་དང་ཆུ་ཡི་རྟེན་འབྲེལ་འགའ་བྱ། གཙང་པོ་བརྒལ་བའི་ས་ཕྱོགས་རྣམས་སུ་ས་ཆུའི་གནོད་པ་བསྲུང་བཟློག་གི་རིགས་
དགོས༑ ལམ་བྱང་རིམ་པ་གསུམ་ནས་ཇི་ལྟར་བྱུང་བ་ལྟར་གཟིར་མནན་དང་མ་བཅོས་སྒྲུབ་རྗེས་ལུང་གསལ་གྱི་ས་དམིགས་རྣམས་སུ་རྟེན་བཅས་ན་དགྲ་བགེགས་གང་ཡང་མི་འབྱུང་། འོན་ཀྱང་ལུང་གསལ་
ལྟར་གྱི་འཁོར་ངན་རིགས་འགྲོགས་ན་གནས་སྲུང་ཁྲོས་པས་མི་འདོད་པ་དུ་མ་འབྱུང་། དེས་ན་སྐལ་ལྡན་དམ་གཙངགི་འཁོར་ཁོ་ནས་བསྐོར་ནས་ལོ་གསུམ་བར་གཟབ་ན་དེ་ནས་སྐྱོན་མེད། ཅེས་ཟེར་བ་ཞིག་
རྨིས་པ་རྒྱལ་འགོང་གི་ཆོ་འཕྲུལ་ཡིན་ནམ་ཅི་ཡིན་མ་ཤེས་ཀྱང་ཡི་གེར་ནི་བྲི་ཐལ། ༈ཤིང་ཡོས་ཟླ་བ་དགུ་པའི་ཚེས་བཅུ་དྲུག་གི་ཐོ་རེངས་བུད་མེད་ངོ་མི་ཤེས་པ་ལོ་ཉི་ཤུ་ལོན་པ་ཙམ་ཞིག་འཕྲད་པར། ཡང་རྟ་མགྲིན་ལྷ་མོའི་རྣམ་པར་འགྱུར། ཡང་ཟླ་འོད་དབང་མོའི་རྣམ་པར་འགྱུར་བ་ཞིག་བདག་ལ་ཁ་ལག་སྤྲད་རྒྱུའི་རྣམ་པས་བྲེལ་འཚུབ་ཆེ་བ་ཞིག་རྨིས་པར། ང་རང་གི་བསམ་པར་འདི་མི་ངོ་མ་མིན་
གཟུགས་མེད་ཀྱི་མཁའ་འགྲོ་ཞིག་ཡིན་སྙམ་ནས། དེ་ལ་སྐུ་ཞབས་རིན་པོ་ཆེ་བོད་དུ་བྱོན་པ་དྲག་གམ་སྦས་གནས་སུ་བཞུགས་པ་ལེགས་དྲིས་པས། ཡུལ་གངས་ཅན་སྡུག་བསྔལ་ནད་འཇོམས་ཀྱི། སྨན་པའི་
མཛད་ཕྲིན་གཡུ་འབྲུག་འཁྱོགས་འགྲོས་མཚུངས། རྗེ་པདྨའི་བཀའ་བཞིན་མ་འགྲུབ་པས། ། ཕྱོགས་གར་ཕྱོགས་སྤྲིན་ནག་འཚུབ་མ་འཁྱིལ། ། ལྷ་རླུང་ལྷར་གྲོགས་བཅོལ་ས་བདག་གི། ཚོགས་ར་མདར་
སྦྲན་ཞིང་ལྷ་བསྲུང་མཆོད། ། ལམ་དབང་གི་ཕྱོགས་སུ་ཞུགས་པའི་ཚེ། ། མི་ཕ་རོལ་ཁ་དེ་དར་གྱིས་ཕྱིས། ། ལམ་འགྲིམས་པའི་ཕྱོགས་ཀྱི་བང་ཆེན་པ། ། མདའ་ཉག་ཕྲན་དྲངས་ཡ་སྲ་བའི་སྐྱོན། ། གཞུང་
གཙང་ཆབ་འགྲོས་དེ་འཁྱོག་པའི་སྐྱོན། ། སྦྲུལ་ནག་པོའི་ལྕེ་འདྲས་འཕུང་བའི་ཉེན། ། དཔལ་དུང་དཀར་གཡས་འཁྱིལ་འཁྱོག་པོའི་འགྲོས། ། དོན་འཁྱོག་མེད་བསྲང་བའི་དཔལ་རབ་ཐོབ། ། རང་སྙིང་ལ་
བསམ་པའི་གྲོས་སྣ་དེ། ། གྲོགས་ཤ་སྙིང་འདྲེས་ཀྱང་སྦྱིན་མི་རུང་། ། འགྲོས་གླང་ཆེན་ལྟ་བུར་སྤྱོད་ན་བཟང་། ། བྱ་འཇོལ་མོའི་འགྲོས་ཀྱིས་འཕུང་ལ་སྦྱོར། ། བྱ་ཐི་བྱའི་བློ་དང་ལྡན་པར་བྱ། ། སྔོན་ཤིང་གོས་སྣང་བྱེད་གཞིར་སྣང་བའི། ། བརྡ་དེ་ལ་ཡང་ཡང་གཞིག་པ་མཐོང་། ཅེས་སྨྲས་ནས་མཛོད་ཞིག་གི་ནང་དུ་སོང་ངོ་། ། ༈ཤིང་ཡོས་ལོ་ཟླ་བ་དགུ་པའི་ཉི་ཤུ་གསུམ་
གྱི་དགོང་མོར་བློ་མི་བདེ་བའི་ངང་ནས་མནོ་བསམ་སྣ་ཚོགས་པའི་རྗེས་འབྱམས་ཀྱི་གཉིད་ཡེ་མ་ཁུགས་ཤིང་། ཐོ་རངས་གཉིད་ཡུད་ཙམ་ཞིག་གི་རྨི་ལམ་དུ། ཁོ་བོའི་སྤྱི་རྒྱན་སྙིང་ནོར་དམ་པ་གཙང་འགྲམ་
གྱི་ཁང་པ་ཞིག་ཏུ་བཞུགས་ཡོད་སྙམ་པའི་ས་དེར་རྒྱ་གླིང་འབུད་གྲབས་སི་སི་ཟེར་བ་ཙམ་ལས་སླར་འབུད་པར་མ་གོ་ཐོག། ང་རང་ཡང་གཙང་པོ་དང་ཧ་ཅང་མི་རིང་བའི་ས་ཞིག་གི་ཁང་པ་ཤིང་ཁང་དཀྱུས་
ཤར་ཞིག་གི་ནང་དུ་བསྡད་པའི་མདུན་ངོས་ནས་ལམ་བདེ་བ་གཙང་བ་ཡིད་དུ་འོང་བ་ཞིག་ནས་དམ་པ་མཆོག་དང་པོར་དཔོན་གཡོག་དྲུག་བདུན་ཡོད་པ་འདྲ་ཞིག་ལ་རྗེས་སོར་དཔོན་གཡོག་གསུམ་མཛད་པ་ཞིག།
ཉིད་སྐུ་ལ་གོས་ཆེན་སེར་པོ་འབྲུག་ཚང་འཁོར་མོའི་ཕྱུ་པ་ཞིག་དང་ཝ་དྲོའི་དབུ་ཞྭ་ཕོད་ན་བབས་ཙམ་ཞིག་བཞེས་ནས་ཐུགས་སྤྲོ་བའི་ཉམས་ལྡན་དུ་ཕེབས་ནས། སླར་གཙང་པོ་དེ་ལ་བརྒལ་ནས་ཕེབས། སྒྱུའིརྣམ་
པ་ཞིག་གི་ཐོག། གར་འབྱོན་ཆ་མེད་གར་ཡང་མ་མཇལ་བར་གྱུར་ཐོག། གཙང་པོ་དེ་ཡང་མཚོར་གྱུར་པས་རྦ་རླབས་རབ་ཏུ་འཁྲུགས་ཤིང་འདུག་པར། ཡར་རྒྱུག་མར་རྒྱུག་ཕར་རྒྱུག་ཚུར་རྒྱུག་བྱས་ནས་འཚོལ་ཡང་མ་རྙེད་པས། ད་ནི་མཚོ་རླབས་ཆེ་བའི་ཆབ་ལ་གཤེགས་ཚར་བ་ཡིན་འདུག་སྙམས་སེམས་སྐྱོ་བ་ལ་བཟོད་གླགས་མེད་པའི་ངང་ནས་སྐད་ཆེན་པོས་ངུས་པས། སྐད་ཅིག་མ་དེ་ལ་མཚོ་རླབས་ཞི་
ནས་ང་རང་དང་ཉེ་བའི་སར་མཚོ་མཐའ་འདོམ་བཞི་ཙམ་ནས་ཉིད་རང་སྔོན་དུ་མཚོ་ཁར་ཆིབས་བཅས་མཇལ་བར་མཚོ་རླབས་འཁྲུག་པས་འོ་བརྒྱལ་ནས་ཕྱོགས་འཆོལ་ཀྱི་དགོས་ནས། འདི་ཕྱོགས་སུ་ཉེ་བར་
འབྱོན་ཞེས་འོ་དོད་ཆེན་པོ་བྱས་ཤིང་ལག་བརྡ་བྱས་ཐོག། ཞབས་ཕྱི་རྟ་ཞོན་པ་ཞིག་དང་། རྟ་སྒ་སྟོང་ཞིག་དོན་ནས་ཡུད་ཙམ་ལ་མཚོ་འགྲམ་ང་རང་གི་སར་ཕེབས་པར། སེམས་དགའ་བ་ལ་ཚད་ལས་འདས་
པ་བྱུང་ནས། ན་བཟའ་ཕྲུགས་དཀར་སྤུས་ལེགས་ཞིག་ཏུ་གྱུར་པས་ཆུ་དེ་སྦར་བཅིར་བྱས་ཤིང་འོ་བརྒྱལ་འོ་བརྒྱལ་ཞེས་གྲངས་མང་ཞུས་པས་ཞལ་ང་ལ་སྦྱར་ཞིང་། ཁོང་ཚོ་ང་ལ་གཡོ་ཞིག་རྒྱག་རྩིས་བྱེད་
འདུག་སྟེ་གསུངས་ཐུགས་དགྱེས་བརྩེའི་སྤྱང་སྤྱང་གྲུང་གྲུང་མཛད་པར་རྨིས་རྗེས་གཉིད་སད་དོ